**POROČILO O IZMENJAVI**

Po koncu izmenjave lahko svojo izkušnjo ko celoto opišem le kot izjemno pozitivno. Gostujoča institucija je izpolnila moja pričakovanja; želela sem namreč pester izbor predmetov, od katerih bi lahko dejansko kaj odnesla, saj se mi je zdelo v zadnjem letu dodiplomskega študija pomembno pridobiti kompetence, ki jih na domači fakulteti morda ne bi. Kakovost študija je bila približno na nivoju naše fakultete. Predavanja so potekala redno in vedno smo jih imeli v živo. Prisotnost je bila obvezna, manjkali smo lahko dvakrat. V primeru bolezni so nam profesorice omogočile možnost hibridnih predavanj, prilagodljive in ustrežljive pa so bile praktično glede vsega. Snov so predajale na zanimiv način, naša srečanja pa naredile precej interaktivna. Skoraj nikoli ni bilo klasičnega profesorskega predavanja in študentskega poslušanja. Veliko bolj so se profesorice posluževale dela v skupinah, raznih diskusij in podobno. Še posebej bi rada izpostavila profesorico Ewo Dabrowo, ki je učila predmet *Behavioural Addictions*. Profesorica je na predavanja vedno hodila polna energije in volje, kar je za seboj potegnilo in motiviralo tudi študente. Poleg klasičnega dela pa nam je vedno dajala tudi raznorazne uporabne napotke za življenje v Varšavi.

Čeprav je univerza kar precej velika in sestavljena iz treh stavb, je ne obišče prav veliko Erasmus študentov. Nas je bilo okrog 20. Nekateri predmeti so združeni s poljskimi študenti, kar omogoča nove možnosti za spoznavanje lokalnih študentov, vsak Erasmus študent pa ima pravico tudi do tutorja\_ke (buddy). Res pa je, da mnogi ljudje na Poljskem ne govorijo angleško, vključno z mladimi, tako da so možnosti komunikacije včasih precej omejene. Na naši univerzi za obšolske aktivnosti s strani njihovih tutorjev ni bilo poskrbljeno, zato priporočam, da si gostujoči študentje najdejo prijatelje z univerze Kozminsky (nimajo programa socialnega dela), ki je največja univerza v Varšavi in sprejme največ Erasmus študentov, saj si s tem pridobijo najboljše možnosti za spoznavanje novih ljudi, druženje in raznorazne obšolske dejavnosti.

Stroški so v primerjavi z našimi precej nižji, predvsem kar se tiče cen v živilskih trgovinah in drogerijah, med tem ko so cene v restavracijah enake našim. Predvsem so nižje cene opazne tudi na raznih izletih po Poljski, izven glavnega mesta, kjer pa so tudi cene v restavracijah nižje kot pri nas. Cene namestitev v Varšavi pa so kar precej podobne našim. Sobo v študentskem domu lahko dobite za nekaj več kot 100€, sobo v stanovanju pa za nekoliko več. Sama sem živela v čistem centru mesta in sem za svojo sobo v res velikem stanovanju (6 sob in 2 kopalnici) plačevala 320€.

Varšava je precej veliko mesto. Da se pripeljemo iz enega konca mesta do drugega, potrebujemo tudi do 2 uri. Včasih se lahko zazdi, da za tako veliko mesto ne ponuja veliko aktivnosti, a gostujočim študentom polagam na srce, naj z raznimi obiski muzejev in drugimi aktivnostmi ne odlašajo, saj se aktivnosti nevede seštevajo, na koncu pa časa zanje lahko zmanjka. Predvsem bi priporočala obisk Muzeja vodke, ogled Palače kulture in znanosti, vključno z ogledom terase na vrhu in spremljanjem mini festivalov, ki jih gostuje, Kopernikovega muzeja in seveda sprehod po mestnem jedru in glavni ulici (Novy Świat) ter seveda mnoge druge. Poleg vseh aktivnosti, ki jih lahko doživite v Varšavi, pa ste obenem tudi v samem srcu Evrope, kar vam omogoča izjemen dostop do potovanj praktično kamorkoli, saj to tako letalske karte kot tudi karte za vlak zelo poceni. Študentom tudi priporočam, da se čimprej pridružijo vsem ESN skupinam, predvsem na WhatsAppu, kjer so mesta omejena, saj lahko tako še najlažje sledijo organiziranim Erasmus dogodkom.

Z dodatnimi vprašanji me lahko študenti\_ke kontaktirate na tamara.korpar99@gmail.com